《绍兴庚申解官庐陵留别欧阳隐士》
宋代·王洋

梅雨翳江浦，我来初识君。
俯仰寒暑移，几亲芝兰群。
芝兰本何心，悠然荡清芬。
不妨识度高，解使静躁分。
我从困飘泊，朋从少知闻。
投足自失所，造化本无垠。
妻儿惮远寓，岂复辨犹薰。
顾惟鄙野性，乐此川原尊。
时观前古俗，家传付儿孙。
常疑百年馀，下流名尚存。
惭非拨烦手，未能争纷纭。
虚怀饱暖恋，有愧民吏勤。
无乃同乡夫，或可覃后昆，
脱身亦由人，孤翥随腾骞。
岂不快宿愿，谁能困笼樊。
他年方外士，相期同策勋。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。